
GUVERNUL  REPUBLICII  MOLDOVA

HOTĂRÂRE nr. ____

din                                        2026
Chișinău




pentru aprobarea Programului multianual strategic în domeniul cooperării internaționale pentru dezvoltare și asistență umanitară 2027–2030

 ------------------------------------------------------------
 
	 
În temeiul art. 8 din Legea nr. 149/2025 cu privire la cooperarea internațională pentru dezvoltare și asistență umanitară, Guvernul HOTĂRĂȘTE:

1. Se aprobă Programul multianual strategic în domeniul cooperării internaționale pentru dezvoltare și asistență umanitară 2027–2030 (se anexează).
2. Prezenta hotărâre intră în vigoare la data de 1 ianuarie 2027.
 

PRIM-MINISTRU                                                     Vasile TOFAN 

Contrasemnează:

Viceprim-ministru,
ministrul afacerilor externe                                       Mihail Popșoi
 



















Aprobat
prin Hotărârea Guvernului nr. ___/2026


Programul multianual strategic 
în domeniul cooperării internaționale pentru dezvoltare și asistență umanitară 2027–2030

I. INTRODUCERE
1.1 Context
Programul multianual strategic în domeniul cooperării internaționale pentru dezvoltare și asistență umanitară 2027–2030 (în continuare – Programul) reprezintă principalul document de planificare strategică al Republicii Moldova în domeniul cooperării internaționale pentru dezvoltare și asistență umanitară. Programul stabilește viziunea, obiectivele, prioritățile geografice și tematice, mecanismele de implementare, cadrul de monitorizare și evaluare, precum și direcțiile generale de finanțare a intervențiilor realizate de Republica Moldova.
Cooperarea internațională pentru dezvoltare și asistența umanitară constituie un instrument al politicii externe a Republicii Moldova și contribuie la promovarea dezvoltării durabile, consolidarea rezilienței, reducerea sărăciei și acordarea asistenței umanitare, în conformitate cu principiile dreptului internațional, angajamentele asumate de țara noastră Republica Moldova în contextul negocierilor de aderare RM-UE la Capitolul 30 ”Relații Externe” și obiectivele comunității internaționale în domeniul dezvoltării durabile.
Programul este elaborat într-un context internațional caracterizat de conflicte armate, crize umanitare, efectele schimbărilor climatice, insecuritate alimentară, presiuni migraționale și alte provocări cu impact asupra dezvoltării durabile și securității umane. Aceste evoluții evidențiază necesitatea consolidării cooperării internaționale și a participării active a Republicii Moldova la eforturile internaționale de dezvoltare și răspuns umanitar.
Programul urmărește dezvoltarea graduală a sistemului național de cooperare internațională pentru dezvoltare și asistență umanitară, a mecanismelor de coordonare, planificare, implementare, monitorizare și raportare, precum și apropierea acestora de standardele și bunele practici europene și internaționale.
1.2 Temeiul juridic și instituțional
Cadrul juridic și instituțional în domeniu CIDAU este constituit prin Legea nr. 149/2025 cu privire la cooperarea internațională pentru dezvoltare și asistență umanitară, Hotărârea Guvernului nr. 173/2026 cu privire la aprobarea Regulamentului de organizare și funcționare a Comitetului consultativ în domeniul cooperării internaționale pentru dezvoltare și asistență umanitară și Hotărârea Guvernului nr. 181/2026 cu privire la aprobarea Regulamentului privind mecanismul de realizare a activităților de cooperare internațională pentru dezvoltare și asistență umanitară
Programul este un document strategic pe termen mediu, elaborat pentru o perioadă de patru ani, în conformitate cu art. 8 din Legea nr. 149/2025 și cu Legea nr. 100/2017 cu privire la actele normative, și se aprobă prin hotărâre a Guvernului.
Programul constituie primul document de politici publice multianual al Republicii Moldova în domeniul CIDAU și asigură o abordare strategică, predictibilă și orientată spre rezultate a intervențiilor externe realizate de stat.
MAE asigură coordonarea implementării Programului, în calitate de autoritate responsabilă în domeniu. Cadrul instituțional este completat de mecanismele de coordonare și consultare prevăzute de legislația națională, inclusiv prin intermediul Comitetului consultativ în domeniul cooperării internaționale pentru dezvoltare și asistență umanitară.
1.3 Corelarea cu documentele naționale și internaționale de politici
Programul este corelat cu cadrul normativ și strategic național și asigură coerența politicii Republicii Moldova în domeniu cu obiectivele de dezvoltare naționale, prioritățile politicii externe, procesul de integrare europeană și angajamentele internaționale asumate de stat.
La nivel național, Programul pune în aplicare prevederile Legii nr. 149/2025 și contribuie la realizarea obiectivelor Strategiei Naționale de Dezvoltare „Moldova Europeană 2030”, ale Programului de activitate al Guvernului și ale altor documente de politici relevante în domeniul politicii externe, integrării europene și dezvoltării durabile. 
La nivel european, Programul contribuie la realizarea angajamentelor asumate de Republica Moldova în procesul de aderare la Uniunea Europeană, în special în contextul Capitolului 30 ,, Relații Externe”, prin consolidarea cadrului strategic și instituțional în domeniul CIDAU.
Programul promovează principiile și abordările utilizate în cadrul politicii europene de dezvoltare, inclusiv eficacitatea dezvoltării, complementaritatea, coordonarea cu partenerii de dezvoltare, abordarea Team Europe și principiul „a nu prejudicia în mod semnificativ” (Do No Significant Harm – DNSH).
La nivel internațional, Programul este aliniat la  Agenda 2030 pentru Dezvoltare Durabilă și contribuie la realizarea Obiectivelor de Dezvoltare Durabilă. Acesta valorifică standardele și recomandările OCDE-DAC și se aliniază principiilor eficacității dezvoltării promovate în cadrul Parteneriatului Global pentru o Cooperare Eficace pentru Dezvoltare (GPEDC) — asumarea de către statele partenere, orientarea spre rezultate, parteneriatele incluzive, transparența și responsabilitatea reciprocă.
Componenta de asistență umanitară a Programului este implementată în conformitate cu principiile umanitare consacrate la nivel internațional — umanitate, neutralitate, imparțialitate și independență operațională — precum și cu normele și standardele relevante ale Organizației Națiunilor Unite și ale sistemului internațional de asistență umanitară.
Prin această corelare, Programul asigură coerența și complementaritatea intervențiilor Republicii Moldova cu principalele cadre de politici naționale, europene și internaționale. 

II. VIZIUNE ȘI PRINCIPII 

2.1 VIZIUNE
Republica Moldova este un partener responsabil și credibil al comunității internaționale, care contribuie, în limita capacităților sale, la dezvoltarea durabilă, consolidarea rezilienței și răspunsul la nevoile umanitare ale statelor și comunităților partenere, prin cooperare bazată pe solidaritate, parteneriat, transfer de expertiză și orientare către rezultate.
Prin implementarea Programului, Republica Moldova urmărește consolidarea graduală a profilului său de furnizor emergent de cooperare internațională pentru dezvoltare și asistență umanitară, valorificând experiența acumulată în procesele de integrare europeană, reformă instituțională, modernizare a sectorului public și gestionare a situațiilor de criză, în concordanță cu valorile europene, Agenda 2030 pentru Dezvoltare Durabilă, principiile eficacității dezvoltării și standardele internaționale aplicabile în domeniu.
2.2 PRINCIPII
Implementarea Programului este reglemetată prin Legea nr. 149/2025 și se bazează pe principiile eficacității dezvoltării și pe standardele internaționale aplicabile cooperării pentru dezvoltare și asistenței umanitare.
În realizarea obiectivelor Programului sunt respectate următoarele principii:
1. Solidaritate și responsabilitate internațională – contribuirea la eforturile internaționale de promovare a dezvoltării durabile, reducere a sărăciei, consolidare a rezilienței și răspuns la situații de criză umanitară;
1. Respectarea drepturilor omului, a valorilor democratice și a statului de drept – promovarea unei dezvoltări incluzive, bazate pe respectarea drepturilor fundamentale, buna guvernare și participarea democratică;
1. Eficacitatea dezvoltării și orientarea către rezultate – planificarea și implementarea intervențiilor pe baza unor obiective clare, rezultate măsurabile și impact sustenabil;
1. Parteneriat și asumare locală – alinierea intervențiilor la prioritățile și necesitățile statelor și comunităților beneficiare și promovarea responsabilității partajate pentru rezultatele obținute;
1. Complementaritate, coordonare și coerență a politicilor – asigurarea coerenței cu obiectivele politicii externe a Republicii Moldova, cu politicile Uniunii Europene și cu intervențiile altor parteneri de dezvoltare, în vederea maximizării impactului și evitării suprapunerilor;
1. Transparență, responsabilitate și integritate – utilizarea eficientă, responsabilă și transparentă a resurselor publice, precum și raportarea rezultatelor în conformitate cu standardele aplicabile;
1. Durabilitate și consolidarea capacităților locale – promovarea unor intervenții care generează efecte pe termen lung și contribuie la dezvoltarea instituțională și la autonomia beneficiarilor;
1. Sensibilitate la conflict, reziliență și gestionarea riscurilor – integrarea considerentelor privind prevenirea conflictelor, reducerea vulnerabilităților și consolidarea capacității de adaptare și răspuns la șocuri și crize;
1. Egalitate de gen, incluziune și principiul „a nu lăsa pe nimeni în urmă” – promovarea participării echitabile și a accesului nediscriminatoriu la beneficiile dezvoltării pentru toate categoriile de populație;
1. Principiul „a nu prejudicia în mod semnificativ” (Do No Significant Harm) – asigurarea faptului că intervențiile finanțate în cadrul Programului nu generează efecte negative semnificative asupra mediului, climei, drepturilor omului, coeziunii sociale sau altor obiective de dezvoltare durabilă.

III. OBIECTIVELE GENERALE ȘI SPECIFICE

3.1 OBIECTIVUL GENERAL 
Consolidarea contribuției Republicii Moldova la promovarea Dezvoltării Durabile și acordarea asistenței umanitare la nivel internațional, prin implementarea unei politici coerente și predictibile de cooperare internațională pentru dezvoltare și asistență umanitară.
3.2 OBIECTIVE SPECIFICE
În vederea îndeplinirii acestui deziderat, Republica Moldova va urmări o serie de obiective specifice, precum:
1. Consolidarea cadrului instituțional și a mecanismelor naționale de coordonare, planificare, implementare, monitorizare, evaluare și raportare în domeniul cooperării internaționale pentru dezvoltare și asistenței umanitare.
Obiectivul urmărește dezvoltarea capacităților instituționale ale autorităților implicate, operaționalizarea mecanismelor prevăzute de cadrul normativ național, consolidarea coordonării interinstituționale și dezvoltarea sistemului național de evidență și raportare a Asistenței Oficiale pentru Dezvoltare (AOD), în conformitate cu standardele OCDE-DAC.
2. Valorificarea expertizei și experienței Republicii Moldova pentru susținerea dezvoltării instituționale și consolidarea capacităților statelor partenere.
Obiectivul urmărește promovarea cooperării tehnice, transferului de expertiză și schimbului de bune practici în domenii în care Republica Moldova dispune de experiență relevantă, inclusiv buna guvernare, reforma administrației publice, integrarea europeană, transformarea digitală și consolidarea instituțională.
3. Promovarea dezvoltării durabile și consolidarea rezilienței în statele partenere prin implementarea intervențiilor de cooperare în domeniile prioritare ale Programului.
Obiectivul urmărește susținerea proceselor de reformă și dezvoltare, consolidarea capacităților instituționale și sectoriale, precum și promovarea unei dezvoltări incluzive, durabile și orientate către nevoile beneficiarilor.
4. Consolidarea capacității Republicii Moldova de a acorda asistență umanitară și de a participa la răspunsul internațional în situații de urgență, crize și dezastre.
Obiectivul urmărește dezvoltarea mecanismelor de coordonare și intervenție umanitară, sporirea capacității de reacție rapidă și consolidarea cooperării cu organizațiile internaționale și alți actori umanitari relevanți.
5. Dezvoltarea parteneriatelor bilaterale, regionale și multilaterale pentru creșterea eficienței, complementarității și impactului activităților de cooperare internațională pentru dezvoltare și asistență umanitară.
Obiectivul urmărește consolidarea cooperării cu state partenere, organizații internaționale, instituții financiare internaționale, organizații ale societății civile și alți parteneri de dezvoltare, inclusiv prin promovarea coordonării cu inițiativele Uniunii Europene și ale sistemului internațional de dezvoltare și asistență umanitară.
3.3 Valoarea adăugată și avantajele comparative ale Republicii Moldova 
În perioada 2027–2030, Republica Moldova va valorifica experiența acumulată în procesul de integrare europeană, reformă a administrației publice și modernizare a serviciilor publice, în vederea susținerii statelor partenere care parcurg procese similare de reformă și dezvoltare.
„Domeniile în care Republica Moldova dispune de experiență relevantă includ reforma și transformarea instituțională, transformarea digitală și guvernarea electronică, managementul finanțelor publice, managementul frontierelor, gestionarea situațiilor de urgență și protecția civilă.

Cooperarea va fi orientată prioritar către domeniile în care autoritățile și instituțiile publice naționale dispun de capacități și expertiză ce pot fi transferate statelor partenere. Intervențiile vor fi stabilite în funcție de necesitățile identificate, prioritățile Programului și resursele disponibile și pot completa inițiativele Uniunii Europene, ale organizațiilor internaționale și ale altor parteneri de dezvoltare.

IV. PRIORITĂȚILE PROGRAMULUI
4.1 PRIORITĂȚI GEOGRAFICE
Politica Republicii Moldova în domeniul cooperării internaționale pentru dezvoltare și asistenței umanitare se bazează pe o abordare strategică, orientată spre impact și fundamentată pe prioritățile politicii externe, obiectivele procesului de integrare europeană, necesitățile de dezvoltare ale statelor partenere, oportunitățile de cooperare și avantajele comparative ale Republicii Moldova.
În conformitate cu Legea nr. 149/2025, principiile și standardele OCDE-DAC și obiectivele de politică externă ale Republicii Moldova, Programul promovează concentrarea geografică a intervențiilor, în vederea utilizării eficiente a resurselor disponibile, asigurării coerenței acțiunilor și maximizării impactului activităților prevăzute de Program.
Prioritățile geografice sunt stabilite având în vedere proximitatea geografică și politică, interesele strategice ale Republicii Moldova, potențialul de transfer al expertizei naționale, complementaritatea cu politicile și instrumentele Uniunii Europene, precum și necesitățile statelor partenere.
În perioada 2027–2030, activitățile prevăzute de Program se vor concentra cu prioritate asupra Europei de Est, inclusiv a Caucazului de Sud, Europei de Sud-Est și Asiei Centrale, inclusiv realizarea intervențiilor selective, preponderent prin intermediul organizațiilor internaționale, al mecanismelor multilaterale sau prin implementare indirectă, inclusiv în Orientul Mijlociu, Africa de Nord și Africa Subsahariană, în funcție de prioritățile politicii externe, necesitățile identificate, eligibilitatea beneficiarilor și resursele disponibile.
Regiunea Europei de Est și Caucazul de Sud reprezintă principala prioritate geografică a Programului Republicii Moldova, având în vedere proximitatea geografică, legăturile istorice și culturale, interdependențele economice și de securitate, precum și obiectivul comun al consolidării stabilității, rezilienței și dezvoltării durabile în regiune.
Intervențiile Republicii Moldova în această regiune vor urmări susținerea proceselor de reformă, consolidarea instituțiilor democratice, dezvoltarea capacităților administrative și promovarea unei dezvoltări incluzive și durabile.
Intervențiile Republicii Moldova vor putea viza consolidarea rezilienței instituționale și comunitare, dezvoltarea capacităților administrației publice, managementul situațiilor de urgență și protecția civilă, susținerea proceselor de reformă și reconstrucție, precum și schimbul de experiență în domeniul integrării europene, implementării reformelor și armonizării legislației cu acquis-ul Uniunii Europene.
Cooperarea poate include, de asemenea, transferul de expertiză în domeniul digitalizării serviciilor publice, bunei guvernări, managementului finanțelor publice, dezvoltării administrației publice locale, transportului, infrastructurii, securității energetice, asistenței umanitare și în alte domenii relevante, în funcție de necesitățile statelor partenere și de avantajele comparative ale Republicii Moldova.
Regiunea Europei de Sud-Est reprezintă o prioritate complementară a politicii de cooperare internațională pentru dezvoltare a Republicii Moldova, având în vedere experiențele similare de transformare politică și instituțională, parcursul european al statelor din regiune și interesul comun pentru consolidarea stabilității, rezilienței și dezvoltării durabile.
Cooperarea cu statele din regiune va avea un caracter preponderent tehnic și instituțional, fiind orientată spre schimbul de experiență și transferul de expertiză în domenii în care Republica Moldova dispune de experiență relevantă, inclusiv integrarea europeană, armonizarea legislației cu acquis-ul Uniunii Europene, reforma administrației publice, coordonarea afacerilor europene, digitalizarea serviciilor publice și consolidarea capacităților instituționale.
Intervențiile vor putea viza buna guvernare, statul de drept, dezvoltarea administrației publice, securitatea cibernetică, combaterea dezinformării, participarea cetățenească și consolidarea rezilienței instituționale și societale. O atenție deosebită va fi acordată cooperării cu statele din regiune aflate în procese de reformă, consolidare instituțională și integrare europeană, selectate în funcție de prioritățile politicii externe, necesitățile identificate, oportunitățile de cooperare și criteriile de prioritizare geografică prevăzute de Program. Activitățile vor fi implementate în cooperare cu autoritățile și instituțiile partenere, cu sprijinul misiunilor diplomatice ale Republicii Moldova și în coordonare cu Uniunea Europeană, organizațiile internaționale și alți parteneri de dezvoltare, pentru a asigura complementaritatea și eficiența intervențiilor.
Asia Centrală reprezintă o regiune de interes pentru politica de cooperare internațională pentru dezvoltare și asistență umanitară a Republicii Moldova, în contextul importanței sale crescânde în relațiile externe ale Uniunii Europene și al oportunităților de cooperare în domeniul dezvoltării instituționale și al consolidării rezilienței socio-economice.
Intervențiile Republicii Moldova în regiune vor avea un caracter selectiv și vor fi orientate spre domenii în care aceasta dispune de experiență și expertiză transferabilă, inclusiv reforma administrației publice, digitalizarea și guvernarea electronică, managementul finanțelor publice, managementul migrației, politicile pentru diasporă, valorificarea remitențelor pentru dezvoltare, dezvoltarea capitalului uman, managementul situațiilor de urgență și protecția civilă.
Republica Moldova va dezvolta cooperarea cu statele eligibile pentru Asistență Oficială pentru Dezvoltare din regiunea Asiei Centrale, în funcție de necesitățile acestora, prioritățile politicii externe, oportunitățile de cooperare instituțională și resursele disponibile. Selectarea statelor partenere se va realiza prin aplicarea criteriilor de prioritizare geografică prevăzute de Program.
Totodată, Republica Moldova va promova cooperarea cu organizațiile internaționale, instituțiile financiare internaționale și alți parteneri de dezvoltare activi în regiune, pentru a asigura complementaritatea și eficiența intervențiilor.
Regiunea Orientului Mijlociu și Africii de Nord (MENA) reprezintă un spațiu de cooperare emergentă, în care implicarea Republicii Moldova va avea un caracter gradual, preponderent multilateral și orientat spre intervenții selective.
Având în vedere contextul de securitate și necesitățile umanitare din regiune, cooperarea va fi realizată în principal prin mecanisme multilaterale și organizații internaționale, inclusiv structurile sistemului ONU și alți parteneri relevanți.
Cooperarea tehnică, acolo unde este oportună, va viza domenii precum digitalizarea administrației publice, consolidarea capacităților instituționale, buna guvernare și reziliența comunitară, inclusiv prin valorificarea instrumentelor Uniunii Europene și a parteneriatelor internaționale.
Africa Subsahariană reprezintă o regiune caracterizată prin nevoi semnificative de dezvoltare și o prezență extinsă a actorilor internaționali, în care Republica Moldova va adopta o abordare preponderent multilaterală și indirectă.
Platforme multilaterale și organizații internaționale
Cooperarea multilaterală reprezintă o componentă importantă a politicii Republicii Moldova în domeniul cooperării internaționale pentru dezvoltare și asistență umanitară, completând intervențiile bilaterale și regionale și contribuind la extinderea impactului acestora. Prin intermediul organizațiilor internaționale și al platformelor multilaterale, Republica Moldova poate participa la inițiative de dezvoltare și răspuns umanitar la scară mai largă, beneficiind de expertiza tehnică, capacitățile operaționale și mecanismele consolidate de implementare ale acestor organizații.
În contextul dezvoltării graduale a sistemului național de cooperare pentru dezvoltare și al resurselor instituționale limitate, organizațiile internaționale eligibile pentru Asistență Oficială pentru Dezvoltare pot constitui un canal eficient de implementare a intervențiilor externe ale Republicii Moldova, în special în state și regiuni în care aceasta nu dispune de prezență diplomatică permanentă sau de capacități operaționale proprii.
Republica Moldova va consolida cooperarea cu organizațiile din sistemul Organizației Națiunilor Unite, instituțiile financiare internaționale, organizațiile regionale și alte organizații internaționale ale căror activități sunt eligibile pentru raportarea ca Asistență Oficială pentru Dezvoltare, în vederea promovării dezvoltării durabile, consolidării rezilienței, acordării asistenței umanitare, precum și promovării și protecției drepturilor omului la nivel internațional.
În acest context, parteneri relevanți pot include Oficiul Înaltului Comisar al Națiunilor Unite pentru Drepturile Omului (OHCHR), Înaltul Comisariat al Națiunilor Unite pentru Refugiați (UNHCR), Programul Națiunilor Unite pentru Dezvoltare (PNUD), Fondul Națiunilor Unite pentru Copii (UNICEF), Organizația Internațională pentru Migrație (OIM), Fondul Națiunilor Unite pentru Populație (UNFPA), Programul Alimentar Mondial (PAM), Comitetul Internațional al Crucii Roșii (CICR) și alte organizații internaționale cu mandate relevante.
Totodată, Republica Moldova va valorifica oportunitățile oferite de participarea la Conferința Organizației Națiunilor Unite pentru anunțarea contribuțiilor destinate activităților de dezvoltare (United Nations Pledging Conference for Development Activities) ca mecanism de valorificare a contribuțiilor voluntare acordate în sprijinul activităților de dezvoltare, cooperarea Sud–Sud și cooperarea triunghiulară. Această abordare va contribui la creșterea vizibilității internaționale a Republicii Moldova, la consolidarea credibilității sale ca furnizor emergent de cooperare pentru dezvoltare și la reafirmarea angajamentului statului față de Agenda 2030 pentru Dezvoltare Durabilă și principiile cooperării internaționale pentru dezvoltare. 
Misiunile diplomatice și reprezentanțele permanente ale Republicii Moldova pe lângă organizațiile internaționale vor contribui la identificarea oportunităților de cooperare, dezvoltarea parteneriatelor instituționale, promovarea inițiativelor comune și facilitarea participării Republicii Moldova la mecanismele multilaterale relevante.
Parteneriatele cu fonduri și organizații de dezvoltare ale statelor terțe se stabilesc în urma unei evaluări prealabile privind mecanismele de implementare, beneficiarii finali și conformitatea cu principiile și standardele internaționale privind eficacitatea, transparența și responsabilitatea asistenței. În cazul intervențiilor care constituie Asistență Oficială pentru Dezvoltare (AOD), eligibilitatea beneficiarilor se stabilește în conformitate cu Lista beneficiarilor eligibili pentru Asistență Oficială pentru Dezvoltare (DAC List of ODA Recipients), stabilită și actualizată periodic de Comitetul de Asistență pentru Dezvoltare al Organizației pentru Cooperare și Dezvoltare Economică (OCDE-DAC). Criteriul eligibilității se aplică prin raportare la versiunea listei aflate în vigoare la data planificării intervențiilor.[footnoteRef:1] [1:  ODA recipients: countries, territories, and international organisations | OECD] 

4.2. PRIORITĂȚI TEMATICE
Prioritățile tematice ale Programului sunt stabilite în funcție de obiectivele politicii externe a Republicii Moldova, experiența și expertiza instituțională națională, necesitățile statelor partenere și angajamentele internaționale asumate.
În acest context, intervențiile realizate în cadrul Programului vor fi orientate prioritar spre cooperare tehnică, consolidarea capacităților instituționale, schimbul de experiență și sprijinirea proceselor de reformă.
Prioritățile tematice reflectă domeniile în care Republica Moldova dispune de avantaje comparative și poate contribui în mod eficient la promovarea dezvoltării durabile, consolidarea rezilienței și susținerea proceselor de transformare instituțională în statele partenere
Buna guvernare și consolidarea instituțiilor democratice: Republica Moldova va susține consolidarea instituțiilor publice, promovarea statului de drept, transparenței și responsabilității administrative, precum și dezvoltarea capacităților instituționale ale autorităților publice din statele partenere. Intervențiile pot include:
1. dezvoltarea capacităților instituționale;
1. reforma administrației publice;
1. managementul finanțelor publice;
1. consolidarea guvernanței locale;
1. combaterea corupției;
1. promovarea transparenței și a participării publice;
1. susținerea proceselor de integrare europeană și armonizare legislativă;
1. valorificarea potențialului diasporei și managementul migrației;
1. dezvoltarea sistemelor moderne de diseminare a datelor statistice oficiale.
Securitatea umană și reziliența societală: Programul va contribui la consolidarea rezilienței instituționale, economice și sociale a statelor partenere, inclusiv în contextul riscurilor generate de conflicte, dezastre naturale, crize economice și amenințări hibride. Intervențiile pot include:
1. managementul riscurilor și al situațiilor de criză;
1. consolidarea capacităților de răspuns și recuperare;
1. consolidarea capacităților în domeniul protecției civile, reducerii riscurilor de dezastre și managementului situațiilor de urgență;
1. consolidarea capacităților în domeniul managementului integrat al frontierei, migrației și mobilității umane;
1. securitatea comunitară;
1. combaterea dezinformării;
1. consolidarea rezilienței instituționale și societale.
Transformare digitală și inovare: Republica Moldova va promova transferul experienței naționale în domeniul digitalizării administrației publice și al serviciilor electronice, contribuind la creșterea eficienței instituționale și a accesului la servicii publice. Intervențiile vor promova soluții digitale incluzive, centrate pe beneficiar și bazate pe date. Intervențiile pot include:
1. guvernare electronică;
1. digitalizarea serviciilor publice;
1. dezvoltarea competențelor digitale;
1. securitate cibernetică;
1. modernizarea instituțiilor publice prin soluții digitale;
1. inovare și tehnologii emergente.
Dezvoltare economică durabilă și competitivitate: Programul va susține inițiative care contribuie la creșterea economică incluzivă și sustenabilă, dezvoltarea mediului de afaceri și consolidarea capacităților economice ale statelor partenere. Intervențiile pot include:
1. dezvoltarea întreprinderilor mici și mijlocii;
1. promovarea antreprenoriatului;
1. dezvoltarea rurală;
1. facilitarea comerțului;
1. dezvoltarea competențelor profesionale;
1. modernizarea serviciilor publice relevante pentru mediul de afaceri.
Educație, formare și dezvoltarea capitalului uman: Republica Moldova va promova cooperarea în domeniul educației și formării profesionale, contribuind la dezvoltarea capitalului uman și la consolidarea capacităților instituționale ale statelor partenere. Intervențiile pot include:
1. schimburi de experiență și expertiză;
1. programe de formare profesională;
1. dezvoltarea competențelor pentru administrația publică;
1. cooperare academică și universitară;
1. educație pentru dezvoltare durabilă.
Sănătate și protecție socială: Programul poate sprijini consolidarea sistemelor de sănătate și a serviciilor sociale, în special prin transfer de expertiză și schimb de bune practici. Intervențiile pot include:
1. dezvoltarea capacităților instituțiilor din domeniul sănătății;
1. sănătate publică;
1. prevenirea și gestionarea situațiilor de urgență medicală;
1. consolidarea serviciilor sociale.
Mediu, schimbări climatice și dezvoltare verde: Republica Moldova va susține eforturile internaționale de combatere a schimbărilor climatice și de promovare a dezvoltării durabile prin integrarea dimensiunii de mediu în activitățile de cooperare. Intervențiile pot include:
1. adaptarea la schimbările climatice;
1. gestionarea resurselor naturale;
1. eficiență energetică;
1. economie verde;
1. reducerea riscurilor climatice și de mediu;
1. protecția mediului și biodiversității.
Egalitatea de gen și incluziunea socială: În conformitate cu Agenda 2030 și principiile cooperării internaționale pentru dezvoltare, Programul va integra perspectiva egalității de gen și a incluziunii sociale în toate domeniile de intervenție. Intervențiile pot include:
1. promovarea participării egale a femeilor și bărbaților;
1. prevenirea și combaterea discriminării;
1. incluziunea grupurilor vulnerabile;
1. promovarea drepturilor omului;
1. consolidarea participării economice și sociale a femeilor și tinerilor.
Tranziția energetică și reducerea vulnerabilității energetice: Programul poate sprijini, ca model replicabil, experiența Fondului de Reducere a Vulnerabilității Energetice, utilizat ca instrument de protecție socială, reziliență economică și tranziție energetică, susținând tranziția statelor partenere de la răspunsul la criză către o tranziție energetică corectă. Intervențiile pot include:
1. transferul de expertiză privind conceperea, administrarea și adaptarea mecanismelor de reducere a vulnerabilității energetice;
1. protecția socială a consumatorilor de energie aflați în situații de vulnerabilitate;
1. consolidarea rezilienței economice și energetice a statelor partenere;
1. promovarea eficienței energetice și a tranziției energetice juste;
1. adaptarea și replicarea modelului prin cooperare triunghiulară, în parteneriat cu statele donatoare, organizațiile internaționale și alți parteneri de dezvoltare.
Priorități transversale: Toate intervențiile realizate în cadrul Programului vor integra, după caz,  dimensiuni transversale privind respectarea drepturilor omului, egalitatea de gen și nediscriminarea, buna guvernare, dezvoltarea durabilă, reziliența, protecția mediului, adaptarea la schimbările climatice, digitalizarea și inovarea.
V. ASISTENȚĂ UMANITARĂ
Componenta de asistență umanitară a Programului urmărește contribuția Republicii Moldova la prevenirea și atenuarea efectelor crizelor umanitare, protejarea vieții și demnității persoanelor afectate de conflicte armate, dezastre naturale, situații de urgență și alte crize umanitare, în conformitate cu principiile și standardele internaționale aplicabile.
Asistența umanitară acordată de Republica Moldova respectă principiile umanității, imparțialității, neutralității și independenței operaționale și este realizată, după caz, în complementaritate cu mecanismele Uniunii Europene, ale Organizației Națiunilor Unite și ale altor organizații internaționale relevante.
Intervențiile umanitare pot acoperi întregul ciclu de gestionare a riscurilor și situațiilor de criză  de la prevenire și pregătire până la răspuns umanitar,  recuperare timpurie și consolidarea rezilienței.
5.1 Prevenirea riscurilor și reducerea vulnerabilităților
Republica Moldova va sprijini măsuri orientate spre reducerea vulnerabilităților și consolidarea capacității instituțiilor și comunităților de a preveni și gestiona efectele dezastrelor, crizelor și altor situații de urgență. Intervențiile pot include evaluarea riscurilor și vulnerabilităților, dezvoltarea sistemelor de avertizare timpurie, reducerea riscurilor de dezastre, adaptarea la schimbările climatice și consolidarea rezilienței comunitare și instituționale.
5.2 Pregătirea pentru situații de urgență 
Programul va susține dezvoltarea capacităților necesare pentru gestionarea eficientă a situațiilor de urgență și a crizelor umanitare, inclusiv prin instruire, schimb de expertiză, exerciții de simulare, consolidarea mecanismelor de coordonare și cooperare internațională, precum și dezvoltarea capacităților logistice și operaționale de intervenție.
5.3 Răspuns umanitar
În funcție de necesitățile identificate și de resursele disponibile, Republica Moldova poate acorda asistență umanitară persoanelor și comunităților afectate de conflicte armate, dezastre naturale sau alte situații de urgență, în conformitate cu principiile umanitare și cu angajamentele asumate la nivel internațional.
Asistența umanitară poate fi acordată sub formă de contribuții financiare, bunuri și materiale de primă necesitate, sprijin logistic și tehnic, asistență medicală, echipe de intervenție la dezastre sau prin alte forme prevăzute de legislație. Prioritate va fi acordată intervențiilor care răspund unor necesități umanitare urgente și sunt realizate, după caz, în coordonare cu mecanismele internaționale relevante.
În cazul intervențiilor umanitare care presupun bunuri, materiale de primă necesitate sau echipe de intervenție, cooperarea interinstituțională se realizează potrivit legislației aplicabile și competențelor autorităților responsabile.
Asistența umanitară sub formă de bunuri poate include, după caz, utilizarea resurselor disponibile potrivit legislației privind rezervele de stat și de mobilizare.
În conformitate cu art. 19 alin. (2) din Legea nr. 149/2025 cu privire la cooperarea internațională pentru dezvoltare și asistență umanitară, în cazul acordării asistenței umanitare sub formă de bunuri și materiale de primă necesitate sau prin detașarea echipelor de intervenție la dezastre, MAE colaborează cu Ministerul Afacerilor Interne, prin intermediul Inspectoratului General pentru Situații de Urgență și al structurilor cu atribuții în domeniu coordonate de acesta, conform legislației specifice și procedurilor existente la nivel european și național.
Totodată, Agenția Rezerve Materiale din cadrul Ministerului Afacerilor Interne poate contribui la implementarea Programului prin acordarea, cu titlu de asistență umanitară, a bunurilor din rezervele de stat sau de mobilizare, în condițiile și în limitele stabilite de Guvern, în conformitate cu prevederile Legii nr. 104/2020 cu privire la rezervele de stat și de mobilizare.
5.4 Recuperare și reconstrucție timpurie
În limita resurselor disponibile, Republica Moldova poate sprijini activități care facilitează tranziția de la răspunsul umanitar imediat către recuperarea timpurie și reconstrucția durabilă a comunităților afectate.
Intervențiile pot viza restabilirea serviciilor publice esențiale, consolidarea capacităților instituționale locale, reabilitarea infrastructurii afectate și susținerea proceselor de redresare economică și socială.
Asistența umanitară poate fi acordată prin intervenții bilaterale, contribuții către organizații internaționale și organizații umanitare specializate, participarea la mecanismele Uniunii Europene și ale Organizației Națiunilor Unite, sau prin alte forme de cooperare prevăzute de legislația națională.
Intervențiile vor fi orientate în funcție de necesitățile umanitare identificate, cu respectarea priorităților geografice ale Programului și a principiilor umanitare aplicabile.
În situații de criză umanitară majoră, intervențiile pot fi realizate în afara priorităților geografice stabilite prin Program, cu respectarea principiilor umanitare și în limita resurselor disponibile.

VI. MODALITĂȚI DE IMPLEMENTARE ȘI ROLUL INSTITUȚIILOR

6.1 MODALITĂȚI DE IMPLEMENTARE
Implementarea Programului se realizează în conformitate cu Legea nr. 149/2025, modalitățile, procedurile și circuitul decizional aferente realizării activităților sunt stabilite prin Hotărârea Guvernului nr. 181/2026 privind aprobarea Regulamentului privind mecanismul de realizare a activităților de cooperare internațională pentru dezvoltare și asistență umanitară, iar cadrul consultativ este reglementat prin Hotărârea Guvernului nr. 173/2026 cu privire la aprobarea Regulamentului de organizare și funcționare a Comitetului consultativ în domeniul cooperării internaționale pentru dezvoltare și asistență umanitară.
Activitățile prevăzute de Program se vor implementa direct sau indirect, în conformitate cu cadrul normativ aplicabil.
În funcție de prioritățile geografice și tematice, necesitățile partenerilor beneficiari și resursele disponibile, pentru atingerea obiectivelor Programului vor fi utilizate următoarele instrumente:
– asistență tehnică, transfer de expertiză și parteneriate instituționale, inclusiv programe de instruire, schimb de experiență și consolidare a capacităților;
– granturi pentru finanțarea proiectelor și programelor de cooperare internațională pentru dezvoltare și asistență umanitară;
– contribuții voluntare către organizații internaționale, fonduri și mecanisme multilaterale;
– cooperare triunghiulară, programe comune și inițiative realizate în parteneriat cu state donatoare, instituții ale Uniunii Europene și organizații internaționale;
– burse, stagii profesionale, schimburi academice și alte activități de dezvoltare a capitalului uman;
– activități de comunicare, educație pentru dezvoltare și conștientizare publică;
– intervenții de asistență umanitară, în conformitate cu legislația aplicabilă.
Instrumentele concrete, activitățile, beneficiarii, instituțiile responsabile, rezultatele așteptate și resursele necesare se detaliază prin Planul anual CIDAU.
6.2. ROLUL INSTITUȚIILOR
Implementarea Programului se realizează prin cooperarea coordonată dintre MAE, autoritățile și instituțiile publice competente, misiunile diplomatice și oficiile consulare, organizațiile internaționale, organizațiile societății civile și alți parteneri relevanți, în conformitate cu principiile eficacității dezvoltării, responsabilității, transparenței și orientării către rezultate.
Ministerul Afacerilor Externe asigură coordonarea strategică și operațională a politicii de cooperare internațională pentru dezvoltare și asistență umanitară și exercită funcțiile prevăzute de Legea nr. 149/2025. În acest sens, ministerul:
1. elaborează și coordonează implementarea Programului;
1. asigură coordonarea interinstituțională;
1. monitorizează și evaluează implementarea politicii CIDAU;
1. coordonează raportarea națională privind AOD;
1. reprezintă Republica Moldova în dialogul internațional privind cooperarea pentru dezvoltare și asistența umanitară;
1. asigură elaborarea Planului anual de cooperare internațională pentru dezvoltare și asistență umanitară; 
1. coordonează evidența și raportarea AOD.
Autoritățile și instituțiile publice centrale: Ministerele și alte autorități publice centrale contribuie la implementarea Programului în domeniile lor de competență, prin:
1. identificarea și formularea proiectelor;
1. furnizarea de expertiză sectorială;
1. implementarea activităților aprobate;
1. monitorizarea și raportarea rezultatelor.
Misiunile diplomatice și oficiile consulare contribuie la implementarea Programului prin:
1. identificarea oportunităților de cooperare;
1. identificarea necesităților și priorităților partenerilor beneficiari;
1. dialogul cu autoritățile și organizațiile partenere;
1. promovarea expertizei Republicii Moldova;
1. susține implementarea proiectelor;
1. monitorizarea contextului local și a riscurilor;
1. susținerea activităților de monitorizare și evaluare.
Organizațiile internaționale, instituțiile financiare internaționale, organizațiile societății civile și alți parteneri relevanți pot contribui  la implementarea Programului prin furnizarea de expertiză, asistență tehnică, finanțare și suport operațional, în conformitate cu legislația aplicabilă și criteriile de eligibilitate pentru raportarea Asistenței Oficiale pentru Dezvoltare, după caz.

VII. FINANȚARE 
Planificarea financiară multianuală se realizează conform prevederilor  Legii nr. 149/2025, în concordanță cu Cadrul bugetar pe termen mediu, legea anuală a bugetului de stat, asigurând o previzibilitate a finanțării activităților CIDAU. 
Planificarea și utilizarea resurselor financiare se bazează pe corelarea obiectivelor și activităților Programului cu resursele disponibile, orientarea către rezultate, eficiența, economicitatea și transparența utilizării fondurilor publice.
Finanțarea Programului urmărește asigurarea unui cadru previzibil și sustenabil pentru dezvoltarea graduală a sistemului național de cooperare internațională pentru dezvoltare și asistență umanitară și pentru realizarea obiectivelor și priorităților stabilite prin Program.
Finanțarea activităților prevăzute în Program se realizează din bugetul de stat, în conformitate cu legislația aplicabilă și documentele de planificare bugetară.
Resursele financiare destinate implementării Programului se aprobă anual prin legea bugetului de stat. Mijloacele financiare alocate pentru activitățile de cooperare internațională pentru dezvoltare și asistență umanitară sunt gestionate de MAE, prin modalități de implementare prevăzute de legislație. Autoritățile și instituțiile publice implicate realizează activitățile aprobate în limitele competențelor lor și asigură evidența și raportarea resurselor utilizate.
Având în vedere caracterul emergent al politicii Republicii Moldova în domeniul cooperării internaționale pentru dezvoltare și asistenței umanitare, în conformitate cu art. 10 alin. (2) din Legea nr. 149/2025, Programul include următoarea estimare multianuală a mijloacelor financiare alocate din bugetul de stat pentru implementarea priorităților tematice și geografice (milioane lei):
	Componenta
	2027
	2028
	2029
	2030

	Cooperare pentru dezvoltare (implementare directă și indirectă) și Asistență umanitară
	1,0
	2,0
	2,0
	2,0

	Total
	1,0
	2,0
	2,0
	2,0


Pentru perioada 2027–2028, în cadrul propunerilor MAE aferente procesului de elaborare a Cadrului bugetar pe termen mediu, au fost estimate mijloace în cuantum de 1,0 milioane lei pentru anul 2027 și 2,0 milioane lei pentru anul 2028. Pentru anii 2029 și 2030 sunt prevăzute estimări indicative de câte 2,0 milioane lei anual, care urmează a fi examinate în cadrul ciclurilor bugetare ulterioare. 
Programul include o estimare multianuală indicativă a mijloacelor financiare alocate din bugetul de stat pentru perioada 2027–2030 de 7,0 milioane lei.
Proiecțiile financiare au caracter indicativ și nu instituie obligații financiare permanente sau cote obligatorii de finanțare. 
Autoritățile și instituțiile responsabile vor asigura evidența, monitorizarea și raportarea resurselor financiare alocate și executate, precum și utilizarea eficientă și transparentă a acestora. Cheltuielile eligibile drept Asistență Oficială pentru Dezvoltare vor fi identificate, evidențiate și raportate în conformitate cu metodologia OCDE-DAC și cu prevederile legislației naționale.

VIII. MONITORIZARE, RAPORTARE ȘI EVALUAREA PROGRAMULUI

8.1 Monitorizarea implementării Programului
Monitorizarea implementării Programului și a Planului anual CIDAU este coordonată de MAE și se realizează pe baza informațiilor privind activitățile desfășurate, resursele utilizate, rezultatele obținute și riscurile identificate.
Autoritățile și instituțiile publice implicate colectează, verifică și transmit MAE informațiile necesare monitorizării și raportării, potrivit competențelor și cerințelor stabilite prin cadrul normativ aplicabil.
Sistemul de monitorizare este fundamentat pe principiile orientării către rezultate, responsabilității, transparenței și utilizării eficiente a resurselor și este aliniat standardelor internaționale aplicabile cooperării internaționale pentru dezvoltare și asistenței umanitare.
Monitorizarea implementării Programului se realizează printr-un sistem de indicatori de impact și de rezultat, corelați cu obiectivele generale și specifice ale Programului. Indicatorii concreți, valorile de referință, valorile-țintă, sursele de verificare și responsabilitățile instituționale se stabilesc prin Planul anual CIDAU.
Indicatorii de impact reflectă efectele pe termen mediu și lung generate de implementarea Programului și contribuția Republicii Moldova la obiectivele de dezvoltare durabilă, consolidarea rezilienței și răspunsul umanitar internațional. La nivelul Programului, impactul poate fi analizat prin indicatori privind:
1. gradul de consolidare a capacităților instituționale ale autorităților și organizațiilor beneficiare;
1. contribuția intervențiilor realizate la atingerea obiectivelor de dezvoltare și a rezultatelor urmărite de statele și organizațiile beneficiare;
1. contribuția activităților implementate la realizarea Obiectivelor de Dezvoltare Durabilă (ODD);
1. gradul de valorificare a expertizei și experienței Republicii Moldova în procesele de reformă și dezvoltare instituțională ale beneficiarilor;
1. contribuția Republicii Moldova la consolidarea rezilienței și la răspunsul internațional în situații de criză și urgență umanitară;
1. consolidarea profilului Republicii Moldova ca furnizor emergent de cooperare internațională pentru dezvoltare și asistență umanitară.

Indicatorii de rezultat reflectă produsele și efectele directe ale activităților implementate în cadrul Programului. Indicatorii, valorile de referință și valorile-țintă se detaliază în Planul anual de cooperare internațională pentru dezvoltare și asistență umanitară, aprobat în condițiile Legii nr. 149/2025. Indicatorii de rezultat includ:
1. numărul proiectelor și activităților implementate;
1. numărul instituțiilor și organizațiilor beneficiare sprijinite;
1. numărul experților mobilizați și al misiunilor de expertiză realizate;
1. numărul persoanelor instruite și al activităților de consolidare a capacităților desfășurate;
1. valoarea cheltuielilor raportate ca Asistență Oficială pentru Dezvoltare;
1. numărul intervențiilor umanitare realizate și al beneficiarilor asistați;
1. numărul parteneriatelor și inițiativelor bilaterale, regionale și multilaterale dezvoltate.

În vederea asigurării credibilității implementării și a alinierii progresive la standardele OCDE-DAC, Programul urmărește:
a) dezvoltarea și consolidarea sistemului național de evidență și raportare a AOD;
b) raportarea anuală a fluxurilor eligibile de AOD în conformitate cu metodologia aplicabilă;
c) publicarea periodică a informațiilor privind implementarea Programului și utilizarea resurselor financiare.
Rezultatele monitorizării sunt utilizate pentru aprecierea progresului, identificarea dificultăților și riscurilor, ajustarea planificării anuale și îmbunătățirea implementării Programului.
8.2. Evaluarea Programului
Evaluarea Programului va permite aprecierea rezultatelor politicii naționale în domeniul cooperării internaționale pentru dezvoltare și asistenței umanitare și fundamentarea deciziilor privind orientarea viitoare a acesteia.
Evaluarea va avea la bază criteriile promovate de OCDE-DAC – relevanța, coerența, eficacitatea, eficiența, impactul și sustenabilitatea – și va fi realizată în conformitate cu legislația națională aplicabilă monitorizării și evaluării documentelor de politici publice.
Evaluarea finală se realizează la încheierea perioadei de implementare a Programului și va analiza gradul de realizare a obiectivului general și a obiectivelor specifice, rezultatele obținute, utilizarea resurselor, dificultățile întâmpinate, bunele practici și lecțiile învățate.
Concluziile și recomandările rezultate din monitorizare și din evaluarea finală vor fi utilizate pentru îmbunătățirea planificării și implementării activităților CIDAU, precum și pentru fundamentarea următorului Program multianual strategic.

8.3 Raportarea Asistenței Oficiale pentru Dezvoltare
Raportarea activităților și fluxurilor de Asistență Oficială pentru Dezvoltare se realizează anual, în conformitate cu definițiile, criteriile, clasificările și metodologia Comitetului de Asistență pentru Dezvoltare al Organizației pentru Cooperare și Dezvoltare Economică, precum și cu procedurile aprobate la nivel național.
MAE coordonează sistemul național de evidență și raportare a AOD, colectează, verifică și consolidează datele furnizate de autoritățile și instituțiile publice, aplică metodologia OCDE-DAC și asigură elaborarea și publicarea rapoartelor naționale relevante.
Autoritățile și instituțiile publice implicate colectează și transmit MAE informațiile privind activitățile și cheltuielile eligibile pentru raportarea AOD, precum și informațiile aferente rezultatelor acestora, în conformitate cu cerințele metodologice aplicabile.
În perioada 2027–2030, dezvoltarea sistemului național de evidență și raportare a AOD va urmări consolidarea capacităților instituționale, uniformizarea procedurilor de colectare și validare a datelor și dezvoltarea instrumentelor necesare alinierii graduale la standardele și practicile OCDE-DAC.









































ANEXĂ : LISTA  ABREVIERILOR
 Lista acronimelor
AOD – Asistență Oficială pentru Dezvoltare
CBTM – Cadrul bugetar pe termen mediu
CICR – Comitetul Internațional al Crucii Roșii
CIDAU – cooperare internațională pentru dezvoltare și asistență umanitară
DNSH – „A nu prejudicia în mod semnificativ” (Do No Significant Harm)
IGSU – Inspectoratul General pentru Situații de Urgență
MAE – Ministerul Afacerilor Externe
OCDE-DAC – Comitetul de Asistență pentru Dezvoltare al Organizației pentru Cooperare și Dezvoltare Economică
ODD – Obiectivele de Dezvoltare Durabilă
OHCHR – Oficiul Înaltului Comisar al Națiunilor Unite pentru Drepturile Omului
OIM – Organizația Internațională pentru Migrație
ONU – Organizația Națiunilor Unite
PAM – Programul Alimentar Mondial
PNUD – Programul Națiunilor Unite pentru Dezvoltare
UE – Uniunea Europeană
UNFPA – Fondul Națiunilor Unite pentru Populație
UNHCR – Înaltul Comisariat al Națiunilor Unite pentru Refugiați
UNICEF – Fondul Națiunilor Unite pentru Copii

